Organisasjonen sto på 90-tallet i bresjen for en kampanje mot bestemte norske ord de mente var rasistiske. Først og fremst ordet neger, men også en rekke andre ord. Til Dagbladet uttalte Amani Olubanjo Buntu i 1997 at målet deres er at ordet «neger» fjernes fra det norske språket. «Afrikaner» er ordet de ville man skulle bruke i stedet. Andre ord de ønsket vekk var «afroamerikaner», «svart», «vestindisk», «mulatt», «half-cast», «nigger», «farget», «svarting» og «mørkhudet». Ledelsen i organisasjonen mente at alle med opprinnelig bakgrunn fra Afrika må omtales som «afrikanere». Personer av europeisk og asiatisk opprinnelse som er født på det afrikanske kontinentet mente de man kan kalle for eksempel «hvit sør-afrikaner» eller «indisk kenyaner». Kritikere mente at organisasjonen var «hårsår» og gikk imot et presist språk til fordel for et intetsigende språk der ting ikke blir kalt ved det navnet man er vant til i Norge. AYIN's svar til dette var at et flerkulturelt samfunn må skapes aktivt og kommer ikke av seg selv.